Египеттиктер
Мисирдиктер – 1) Мисир калкы; 2) улут, Мисирдин негизги калкы (мисирдик арабдар). Араб өлкөлөрүндө, Ирак, Судан, Ливия, Сауд Арабиясы, Бириккен Араб Эмирликтери, Германия, Австралия, АКШда да жашашат. Саны 62 млн киши, анын ичинде Мисирде 58,5 млндой (2007). Араб тилинде сүйлөшөт. Негизинен мусулман-сунниттер. Этностук өзөгүн копттор түзгөн. 7-кылымда Мисирди арабдар басып алып, жергиликтүү копт, берберлер жана нубиялыктар менен аралашкан. 
Мисир элинин түзүлүшүнө мамлюктар жана осмон түрктөрү да катышкан.
Негизги кесиби – дыйканчылык, мал чарбачылык. Карапа, темир, жыгач, тери (крокодил териси) иштетүү, зергерчилик өнүккөн. Мисирдиктер маданияты боюнча арабдарга жакын. Шаардыктар кыштан жана таштан салынган жер ортолук деңиз тибиндеги эки кабат, кедейлери дубалы топурактан согулган үйлөрдө жашашкан. Эркектер кенен ыштан, жеңдүү ак көйнөк, кышкысын судейри (жамынуучу жеңсиз сырт кийим), куфтан (жеңдүү узун чапан), башына топу кийип же селде оронушат. Аялдар кенен ыштан, кофта же жеңдүү кенен кара көйнөк кийип, белине кездеме белбоо курчанып, шалы жоолук жамынышат.

Колдонулган адабияттар
“Кыргызстан” Улуттук энциклопедия: 1-том. Башкы ред. Асанов Ү. А., Б.: Мамлекеттик тил жана энциклопедия борбору, 2006. ISBN 9967—14— 046—1

Улут

Дүйнө элдери

Африка этностору

Арабдар